**Az Országos Környezetvédelmi Tanács véleménye a hulladékgazdálkodással összefüggő végrehajtási rendelet tervezetekről**

**A hulladéklerakási járulék megfizetésének részletes szabályairól szóló…/2013. (…) Kormányrendelete tervezet**

A Ht. részletesen szabályozza a hulladéklerakási járulék fizetési kötelezettség egyes szabályait. A Ht. 69. § (4) szerint a bejelentkezés, nyilatkozattétel, nyilvántartás, járulék és pótbefizetések elmulasztása esetén alkalmazni rendeli az adózás rendjének általános szabályairól szóló törvényt. A tervezet azonban nem utal arra, hogy más eljárási kérdés (pl. határidő számítás, ügyféli jogállás, jogorvoslat stb.) felmerülése esetén, milyen eljárási jogi szabály irányadó. Javasoljuk a Ket., vagy az Art. általános háttérszabálynak történő kimondását.

A 3. § (1) szerint *„Az OKTVF a befizetett járulékot a Vidékfejlesztési Minisztérium fejezet költségvetésében erre a célra elkülönített „Hulladéklerakási járulékból finanszírozott feladatok” fejezeti kezelésű előirányzathoz kapcsolódó előirányzat-felhasználási keretszámlára a befizetést követő hónap 25. napjáig átutalja.”*

A lerakási járulék 2013. évi várható bevétele kb. 21 Mrd Ft. Ez a bevétel a Ht. szerint kizárólag hulladékgazdálkodási célokra költhető.

A Ht. 68. § szerint:

*„(7) A hulladéklerakási járulékból befolyt összeget a környezetvédelemért felelős miniszter a következőkre fordítja:*

*a) a hulladékképződés megelőzését szolgáló ösztönző rendszerek támogatására;*

*b) az elkülönített hulladékgyűjtés költségeinek fedezésére;*

*c) a hulladék hasznosítására vonatkozó országos célok teljesítéséhez szükséges beruházás, technológiai fejlesztés*

*támogatására;*

*d) a hulladékgazdálkodással kapcsolatos általános célok érvényesítéséhez szükséges feladatok finanszírozására;*

*e) a hulladéklerakók rekultivációjára, a jogellenesen elhelyezett vagy elhagyott hulladék elszállítására, kezelésére;*

*f) a hulladékgazdálkodással kapcsolatos lakossági szemléletformálásra, illetve tájékoztatásra.*

*(8) A hulladéklerakási járulékból befolyt összeg kizárólag a (7) bekezdésben foglalt célokra fordítható.”*

Magyarország 2013. évi központi költségvetéséről szóló 2012. évi CCIV. törvényben, illetve annak módosításaiban nem látható, hogy ez a jelentős összeg a Vidékfejlesztési Minisztérium fejezeti kezelésű előirányzatai között bevételként megjelenne, ugyanúgy a kiadási oldalon sem. A Minisztérium fejezeti kezelésű előirányzatainak összes bevétele 157,9 Mrd Ft, amely teljes egészében a vidékfejlesztési és halászati programokkal összefüggésben jelentkezik.

A hulladéklerakási járulékból adódó bevétel elköltésének átláthatósága érdekében **javasoljuk annak a központi költségvetési törvényben való megjelenítését.**

**A hulladékról szóló törvénnyel összefüggésben egyes miniszteri rendeletek módosításáról szóló…/2013. (…..) VM rendelet tervezet**

*1. A hulladékok égetésének műszaki követelményeiről, működési feltételeiről és a hulladékégetés technológiai kibocsátási határértékeiről szóló 3/2002. (II. 22.) KöM rendelet (Hér.) módosítása*

Az előterjesztés 1. § (3) igyekszik átvezetni a hulladékról szóló 2012. évi CLXXXV. törvény (Ht) 15. § (4) bekezdés utolsó mondatának rendelkezését, miszerint: „Veszélyes hulladék kizárólag veszélyes-hulladékégető műben égethető.”

A Hér. módosításában szereplő javaslat arra irányul, hogy megszüntesse azt a jelenlegi gyakorlatot, amely során veszélyes hulladékok együttégető művekben hasznosíthatók. A Ht. 15. § (4) és a Hér. 3. § (5) együtt-olvasata ugyanakkor azt eredményezi, hogy ha az együttégető műben veszélyes hulladékot is akarnak égetni, akkor a kibocsátási határértékek követelményeit a veszélyes hulladék égetőkre vonatkozó feltételeknek megfelelően kell megállapítani. Az ipari kibocsátásokról szóló (2011 januárja óta hatályos, de a hazai jogba még nem átültetett) 2010/75/EU irányelv értelmében a hulladék égetőkre vonatkozó határértékek lényegesen szigorúbbak, mint az együttégetőkre vonatkozók.

A fentieknek megfelelően a tervezett szabályozás hatására az eddig együttégetéssel hasznosított hulladékok kezelésére a következő lehetőségek adódnak:

1 az együttégető művek a továbbiakban nem tudnak ilyen hulladékokat hasznosításra fogadni, ezért azokat veszélyes hulladék égetőbe, tehát ártalmatlanításra kell vinni

2 az együttégető műre a veszélyes hulladék égetőknek megfelelő kibocsátási határértéket kell megállapítani, amely szigorúbb, mint az EU tagországokban az együttégetőkre meghatározott határérték

3 az ilyen hulladékokat külföldre kell szállítani a hasznosítás érdekében

Valamennyi fölvázolt megoldás súlyosan sérti az Unió különböző rendelkezéseit.

**1. Az együttégető művek a jövőben nem tudnak veszélyes hulladékot fogadni, tehát ártalmatlanítani kell**

Ez egyértelműen azt eredményezi, hogy teljes körűen megszűnik Magyarországon a veszélyes hulladékok termikus hasznosítása, amelyet elsősorban a cementipar és a nagy tüzelőberendezések végeznek.

Szeretnénk fölhívni a figyelmet arra, hogy a javasolt rendelkezéssel (összefüggésben a Ht, 15. § (4)-ben foglaltakkal), miszerint az meg kívánja szüntetni a veszélyes hulladékok hazai termikus hasznosításának lehetőségét, **a környezetvédelmi kormányzat megsérti a 2008/98/EK hulladék keretirányelv hulladékhierarchiára vonatkozó 4. cikkében foglaltakat**, különösen annak 2. bekezdését, miszerint:

*„… a tagállamok intézkedéseket tesznek azon lehetőségek ösztönzésére, amelyek a legjobb általános környezeti eredményt hozzák. Ez az egyes hulladékáramok esetében megkövetelheti a hierarchiától való eltérést, amennyiben ezt indokolja az ilyen hulladék keletkezése és az azzal való gazdálkodás által gyakorolt általános hatásokra vonatkozó életciklus-szemlélet.”*

**Kérdés:** Milyen hatásvizsgálattal lehet alátámasztani, hogy a tárca el kíván térni a hulladékhierarchiától (a veszélyes hulladékokat hasznosítás helyett ártalmatlanításra rendeli).

Felhívjuk a figyelmet arra, hogy a 2008/98/EK hulladék keretirányelv 37. cikk 4. szakasza értelmében a tagországoknak 2014. december 12-ig elkészítendő jelentése értelmében be kell számolni a hulladék hierarchia céljainak teljesülése érdekében megfogalmazott célok teljesüléséről.

**2. Az együttégető műre a veszélyes hulladék égetőknek megfelelő kibocsátási határértéket kell megállapítani**

Ebben az esetben az együttégető műnek olyan füstgázkezelési beruházásokat kell végrehajtani, amely az uniós szabályozás alapján egyrészt nem követelmény, másrészt súlyos gazdasági veszteségeket okoz. Pl. a cementművek esetén egyértelmű verseny hátrányt fog jelenteni az EU-s versenytársakkal szemben, csökkenti az iparág termék-eladási esélyeit a hazai piacon is. Az energia szektor nagytüzelő berendezései esetén pedig növeli az energia előállítási költségeit, növelve ezzel a fogyasztói árat. **Ez egyértelműen szembe megy a Kormány rezsi-csőkkentési szándékaival.**

**3 A veszélyes hulladékot külföldre szállítják hasznosítás céljából, pl. együttégető műbe**

Amennyiben a tervezett módosítás hatására a veszélyes hulladékot hasznosítás céljából külföldre szállítják, ennek engedélyezésével sérül az ipari kibocsátásokról szóló 2010/75/EU irányelv preambulumának 34. pontja, amely értelmében:

*„(34) A környezet és az emberi egészség magas szintű védelme céljából, és* ***elkerülendő a hulladékok kevésbé szigorú normák szerint működő****, más tagországokban lévő* ***égetőművekhez történő átszállítását****, az Unió területén a hulladékok égetését vagy együttégetését végző létesítményekre vonatkozóan szigorú üzemeltetési feltételek, műszaki követelmények, valamint kibocsátási határérték előírása és betartása szükséges.”*

A javasolt módosítás elfogadása esetén, amíg az együttégető művekre a veszélyes hulladék égetőkre vonatkozó kibocsátások lesznek érvényben, addig a külföldi együttégető művekre az EU normáknak megfelelő enyhébb határértékek vonatkoznak, így a veszélyes hulladékok Magyarországról történő kiszállítása megsérti az ipari kibocsátásokról szóló EU irányelvet.

2013. március 21.